Ľ. Kaník, predseda Správnej rady Sociálnej poisťovne: (2003-12-16):
Hneď v úvode potrebujem za dôležité zdôrazniť, že citovaný zákon prinesie s účinnosťou od 1. 1. nové náročné úlohy do pôsobnosti Sociálnej poisťovne, čo sa prejavilo aj v návrhu rozpočtu Sociálnej poisťovne. Premietajú sa v ňom finančné dopady všetkých poslaneckých návrhov, ktoré boli vznesené v rámci schvaľovacieho konania tohto zákona. Na hospodárenie Sociálnej poisťovne má najzávažnejší vplyv prevzatie výkonu agendy poistenia  nezamestnanosti a garančného poistenia z Národného úradu práce. Je to vplyv pozitívny, ktorý sa rozhodujúcou mierou bude podieľať na prebytkovom výsledku hospodárenia tejto inštitúcie. Medzi ďalšie skutočnosti, ktorých dôsledky sa premietajú v návrhu rozpočtu Sociálnej poisťovne, patrí rozdelenie dôchodkového poistenia na starobné a invalidné poistenie, platené je poistné povinnými osobami priamo do rezervného fondu, nový spôsob výpočtu dôchodkových a nemocenských dávok a komplexný výkon agendy úrazového poistenia. Predkladaný návrh vychádza z makroekonomických ukazovateľov, s ktorými uvažuje návrh zákona o štátnom rozpočte. Podrobnejšie sú uvedené v predkladacej správe. Nadväzne  na predpokladaný rast priemernej mzdy a rast spotrebiteľských  cien je v ňom zapracované zvýšenie dôchodkov o 8 % s účinnosťou od 1. 7. V návrhu rozpočtu na rok 2004 sa predpokladá celková tvorba fondov vo výške 130,400 674 mld. korún. Na tomto 16,651 152 mld. sa podieľa presun zostatkov z Národného úradu práce. Deficit základného fondu starobného poistenia bude vykrytý z vnútorných zdrojov Sociálnej poisťovne, a to poskytnutím  výpomoci zo základného fondu, ktorý vykazuje prebytok, do základného fondu, v ktorom nie je dostatok finančných prostriedkov. Ani zmena ustanovení v tvorbe správneho fondu, ktorá ponecháva v tomto fonde všetky príjmy plynúce z vlastného majetku do Sociálnej poisťovne, nemá veľký finančný vplyv, aby znamenala v tomto smere významné posilnenie zdrojov. V roku 2004 sa tieto príjmy predpokladajú v sume 15,2 mil. korún. V správnom fonde budú prostriedky vo výške 3 % z určenej základne, čo v absolútnom vyjadrení predstavuje sumu 2,993 452 mld. Ďakujem za pozornosť. Z. Martináková, podpredsedníčka NR SR: Ďakujem, pán minister. Prosím členku výboru pre sociálne veci a bývanie pani poslankyňu Ľubicu Navrátilovú, aby podala správu o výsledku prerokovania návrhu vo výboroch Národnej rady. Ľ. Navrátilová, poslankyňa: Ďakujem za slovo. Vážená pani predsedajúca, vážený pán minister, kolegovia, kolegyne, dovoľte, aby som vás informovala o obsahu spoločnej správy Výboru Národnej rady Slovenskej republiky pre sociálne veci a bývanie a Výboru Národnej rady Slovenskej republiky pre financie, rozpočet a menu o výsledku prerokovania návrhu rozpočtu Sociálnej poisťovne na rok 2004. Výbor Národnej rady Slovenskej republiky pre sociálne veci a bývanie ako gestorský výbor k návrhu rozpočtu Sociálnej poisťovne na rok 2004 podáva Národnej rade Slovenskej republiky túto spoločnú správu výborov Národnej rady Slovenskej republiky. Predseda Národnej rady Slovenskej republiky rozhodnutím z 18. októbra 2003 č. 427 pridelil návrh rozpočtu Sociálnej poisťovne na rok 2004 na prerokovanie do 21. novembra týmto výborom: Výboru Národnej rady Slovenskej republiky pre financie, rozpočet a menu a Výboru Národnej rady Slovenskej republiky pre sociálne veci a bývanie. Ako gestorský výbor určil Výbor Národnej rady Slovenskej republiky pre sociálne veci a bývanie. Návrh rozpočtu Sociálnej poisťovne na rok 2004 prerokovali a odporučili Národnej rade Slovenskej republiky schváliť Výbor Národnej rady Slovenskej republiky pre financie, rozpočet a menu uznesením č. 235 z 12. novembra 2003 s tým, že zdroje predstavujú celkom 130,400 674 mld. korún a výdavky sú vo výške 110,344 181 mld. korún, spoločná správa obsahuje aj údaje o členení základných fondov Sociálnej poisťovne, Výbor Národnej rady Slovenskej republiky pre sociálne veci a bývanie uznesením č. 173 z 20. novembra s tým, že po prvé konštatoval, že návrh rozpočtu Sociálnej poisťovne na rok 2004 bol predložený v súlade s § 7 ods. 1 písm. a) zákona Národnej rady č. 274/1994 Z. z. a s §  122 ods. 2 písm. d) zákona o sociálnom poistení schváleného Národnou radou Slovenskej republiky dňa 24. 9. 2003 v termíne určenom na predloženie návrhu štátneho rozpočtu, po druhé, predpokladá k 31. decembru 2004 zostatky v sumách, tak ako ich máte uvedené v spoločnej správe. Výbor vzal na vedomie, že a) deficit v základnom fonde starobného poistenia a v základnom fonde invalidného poistenia bude vykrytý v súlade s ustanovením § 292 ods. 2 zákona o sociálnom poistení a b) zvýšenie dôchodkov v roku 2003 o 8 % predstavuje sumu cirka 3,549 mld. korún, po druhé, súhlasil s návrhom rozpočtu Sociálnej poisťovne na rok 2004 s tým, že predpokladané príjmy a výdavky sú rozpočtované pri predpokladanom počte 5 399 zamestnancov Sociálnej poisťovne, pri predpokladanom počte 2,078 600 mil. poistencov nemocenského poistenia a 2,505 854 mil. poistencov starobného poistenia a 2,320 808 mil. poistencov invalidného poistenia tak, že sú zdroje celkom 130,400 674 mld., výdavky 110,344 181 mld., a to vo fondovom členení tak, ako to uvádza spoločná správa, po tretie, odporučil Národnej rade Slovenskej republiky návrh rozpočtu Sociálnej poisťovne na rok 2004 schváliť, po štvrté, požiadal predsedu Správnej rady Sociálnej poisťovne predložiť výboru  písomnú  informáciu o špecifikácii nákupu softvéru a výpočtovej techniky v hodnote 520,744 mil. korún v uvedenom návrhu rozpočtu na rok 2004. Z uznesení výborov Národnej rady Slovenskej republiky, ktoré návrh rozpočtu Sociálnej poisťovne na rok 2004 prerokovali,  nevyplývajú  pre Národnú radu Slovenskej republiky žiadne návrhy. Výbor Národnej rady Slovenskej republiky pre sociálne veci a bývanie ako gestorský výbor na základe uznesení výborov Národnej rady Slovenskej republiky k návrhu rozpočtu Sociálnej poisťovne na rok 2004 uvedených v II. časti tejto spoločnej správy odporúča Národnej rade  Slovenskej republiky návrh rozpočtu Sociálnej poisťovne na rok 2004 schváliť. Spoločná správa výborov Národnej rady Slovenskej republiky o výsledku prerokovania návrhu rozpočtu Sociálnej poisťovne na rok 2004 bola schválená uznesením Výboru Národnej rady Slovenskej republiky pre sociálne veci a bývanie č. 180 z 28. novembra 2003. Súčasťou spoločnej správy je aj návrh na uznesenie Národnej rady Slovenskej republiky k návrhu rozpočtu Sociálnej poisťovne na rok 2004, tak ako to máte predložené v spoločnej správe. Pani predsedajúca, skončila som, môžete otvoriť rozpravu. Z. Martináková, podpredsedníčka NR SR: Ďakujem, pani poslankyňa. Otváram  rozpravu. Písomne nemám žiadnu prihlášku. Ľ. Navrátilová, poslankyňa: Ja sa súčasne hlásim do rozpravy. Z. Martináková, podpredsedníčka NR SR: Otváram možnosť ústne sa prihlásiť do rozpravy. Pýtala som sa, či ten bod programu preberieme rýchlo, no. Nech sa páči, pani spravodajkyňa sa prihlásila do rozpravy. Uzatváram  možnosť hlásiť sa do rozpravy. Ľ. Navrátilová, poslankyňa: Navrhujem a uchádzam sa o vašu podporu, aby sa doplnilo uznesenie Národnej rady o bod E, ktorý by znel: „Žiada predsedu Správnej rady Sociálnej poisťovne predložiť priebežnú správu o činnosti a hospodárení Sociálnej poisťovne Národnej rade k 30. 6. 2004.“ Ďakujem. Z. Martináková, podpredsedníčka NR SR: Dávate tento návrh? (Hlas poslankyne Ľ. Navrátilovej z pléna: „Áno.“) Ďakujem, pani spravodajkyňa. Vyhlasujem rozpravu za skončenú. Prerušujem rokovanie o tomto bode programu. Panie poslankyne, páni poslanci, pristúpime k hlasovaniu o prerokovaných návrhoch. Prosím pána poslanca Jozefa Hurbana, aby uvádzal hlasovanie o návrhu na vyslovenie súhlasu Národnej rady Slovenskej republiky s Dodatočným Protokolom  medzi Slovenskou republikou a Spojenými štátmi americkými k Dohode medzi Českou a Slovenskou Federatívnou Republikou a Spojenými štátmi americkými o vzájomnej podpore a ochrane investícií z 22. októbra 1991 a výkladom k tejto Dohode . (tlač 450). Nech sa páči, pán poslanec. J. Hurban, poslanec: Ďakujem pekne, vážená pani predsedajúca. Budeme hlasovať o tom, že Národná rada vyslovuje súhlas s Dodatočným Protokolom medzi Slovenskou republikou a Spojenými štátmi americkými k Dohode medzi Českou a Slovenskou Federatívnou Republikou a Spojenými štátmi americkými o vzájomnej podpore a ochrane investícií z 22. októbra 1991 a výkladom k tejto Dohode. Pani predsedajúca, dajte, prosím, hlasovať. Z. Martináková, podpredsedníčka NR SR: Pripomínam, dámy a páni, že na schválenie tohto návrhu je potrebný nadpolovičný súhlas všetkých poslancov. Prosím, prezentujme sa a hlasujeme. (Hlasovanie.) Prítomných 125 poslancov, za návrh hlasovalo 124, nehlasoval 1 poslanec. Schválili sme návrh uznesenia. Ďakujem, pán poslanec. Prosím pána predsedu výboru pre financie, rozpočet a menu pána poslanca Pála Farkasa, aby uvádzal hlasovanie k správe o plnení štátneho rozpočtu Slovenskej republiky za I. až III. štvrťrok 2003 (tlač 469).